જોકે, આ ભૂકંપ દરમિયાન એક ઘટનાની સૌએ નોંધ લીધી હતી. ભૂકંંપ આવ્યો તેની દસ સેકન્ડ પહેલાં એક બિલ્ડિંગમાં બિલાડીઓનું વર્તન બદલાઈ ગયું હતું. કુદરતી ઘટનાનો અણસાર મળી ગયો હોય તેમ ભાગવા લાગેલી બિલાડીઓ કેમેરામાં કેદ થઈ ગઈ હતી. શું પ્રાણીઓને આવી ઘટનાઓનો સંકેત અગાઉથી મળી જતો હશે તેની ચર્ચાઓ થઈ રહી છે. જાપાનના ઓસાકા પ્રાંતમાં તાજેતરમાં ૬.૧ની તીવ્રતાનો ભૂકંપ આવ્યો હતો. જેમાં મૃત્યુ પામેલા લોકો અને ઈજાગ્રસ્તોનો આંકડો ઘણો મોટો હતો, પરંતુ આ ભૂકંપ દરમિયાન એક નોંધનીય ઘટના બની હતી. જેમાં અહીંના વાકાયામા વિસ્તારમાં આવેલા ‘કેટ કાફે કેચી’ નામના બિલાડીઘરમાંની એક પણ બિલાડીને હાનિ પહોંચી ન હતી. વર્ષાેથી આપણે સાંભળતા આવ્યા છીએ કે, ભૂકંપ પહેલાં કેટલાંક પ્રાણીઓ વિચિત્ર વર્તન કરવા માંડે છે અથવા તો ભાગવા લાગતાં હોય છે. અલબત્ત, પ્રાણીઓને ભૂકંપ પહેલાં તેની આગોતરી જાણ થઈ જતી હોય છે કે કેમ તેનો હજુ સુધી કોઈ ઠોસ પુરાવો આપણને નથી મળ્યો. એક થિયરી એવી પણ છે કે પ્રાણીઓ ભૂકંપ દરમિયાન ઉદ્ભવતા ‘પી-વેવ્સ’ને મહેસૂસ કરી શકે છે, જે માણસો નથી કરી શકતા. આ સમગ્ર ઘટનાનો વીડિયો સામે આવ્યો છે, જેમાં ભૂકંપની સેકંડો પહેલાં અચાનક જ બિલાડીઓને અહીંતહીં ભાગતી જોઈ શકાય છે. કેટલીક બિલાડીઓને મોટેથી અવાજ કરતી પણ સાંભળી શકાય છે. આ ઘટનાની દસ જ સેકન્ડ બાદ ૬.૧ની તીવ્રતાના ભૂકંપનો જબરદસ્ત ઝટકો અનુભવાયો હતો.